Vila de lux de la Sinaia a prințului Paul de România a fost vândută de ANAF. Imobilul aflat lângă castelul Peleș a fost scos la licitație pentru a treia oară.
După două licitații eșuate, Fiscul a vândut vila pe care prințul Paul Philippe al României o deținea la Sinaia. Nepotul regelui Carol al II-lea a fost condamnat definitiv, în 2020, în dosarul "Ferma Băneasa".
Vila din Sinaia a fost vândută pentru doar 140.000 de euro, mult sub valoarea reală a construcției. Bijuteria arhitecturală a fost evaluată de experţi la 1.200.000 de lei.
"Cel care a cumpărat-o a făcut o investiție excelentă. Prețul este foarte mic, chiar dacă în opinia mea suprafața nu era foarte mare, dar, repet, nu se mai poate replica o asemenea proprietate în zilele noastre, chiar dacă trebuie poate reconsolidată, reamenajată, este o bijuterie", a precizat expertul imobiliar, Eduard Uzunov.